# **Z A P I S N I K**

**5. redne seje Sveta DSO Črnomelj, ki je bila dne 17.12.2018 ob 15.00 uri**

**v klubskih prostorih DSO Črnomelj**

PRISOTNI ČLANI SVETA:

* Marinka Jankovič, predsednica Sveta DSO Črnomelj, predstavnica
* Cvetka Aupič, namestnica predsednice, predstavnica ustanovitelja
* Jaka Birkelbach, predstavnik ustanovitelja
* Zdenka Vrtin, predstavnica ustanovitelja
* Nada Barič, predstavnica ustanovitelja
* Samo Kavčič, predstavnik lokalne skupnosti

PRISOTNI OSTALI VABLJENI:

* Valerija LEKIČ POLJŠAK, direktorica DSO Črnomelj
* Alenka Vipavec Mahmutović, namestnica direktorice za področje zdravstvene nege in oskrbe
* Simon Bahor, pomočnik direktorice za finance in investicije
* Jože Metelko, predstavnik SZSV DSO Črnomelj
* Marija Fortun, predstavnica SZSS DSO Črnomelj

ODSOTNI ČLANI SVETA : (odsotnost upravičili)

* Marija Starc, predstavnica stanovalcev DSO Črnomelj

ODSOTNI OSTALI VABLJENI: /

Sejo sveta je vodila Predsednica Sveta DSO Črnomelj, ga. Marinka Jankovič, ki je prisotne pozdravila ter prebrala predlagani dnevni red ter predlagala spremembo dnevnega reda, in sicer pri 9. točki, ki se nanaša na uskladitev cen od 01.01.2019 dalje, posledično pa dosedanja 9. točka postane 10. točka. Predlaga glasovanje o predlagani spremembi.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja je bil soglasno sprejet

**Dnevni red:**

1. **Otvoritev seje ter ugotovitev prisotnosti in sklepčnosti**
2. **Potrditev zapisnika 4. redne seje z dne 26.02.2018**
3. **Obravnava predloga Hišnega reda DSO Črnomelj**
4. **Obravnava predloga spremembe Statuta DSO Črnomelj**
5. **Odpis neizterljivih terjatev**
6. **Prenova prostorov DSO Črnomelj v letu 2019**
7. **Določitev dinamike izplačila dela plače za delovno uspešnost iz naslova prodaje blaga in storitev na trgu**
8. **Določitev višine sredstev, namenjeno izplačilu dela plače za delovno uspešnost iz naslova prodaje blaga in storitev na trgu za direktorico, namestnico direktorice za področje zdravstvene nege in oskrbe ter pomočnika direktorice za finance in investicije**
9. **Uskladitev cen institucionalnega varstva od 01.01.2019 dalje**
10. **Aktualne informacije**

Ad/1

Predsednica sveta ugotavlja prisotnost šestih članov Sveta DSO Črnomelj ter njegovo sklepčnost. Predstavnica stanovalcev je svojo odsotnost opravičila.

Ad/2

Predsednica sveta pove, da na predlog zapisnika 4. redne seje z dne 26.02.2018 nima pripomb, je pa k razpravi pozvala ostale prisotne člane sveta, da se do predloga zapisnika opredelijo, oz. predlagajo popravke ali dopolnitve.

Pripomb na predlog zapisnika 4. redne seje Sveta DSO Črnomelj z dne 26.02.2018 ni bilo, zato je predsednica sveta predlagala glasovanje.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja je bil soglasno sprejet

**sklep:**

* **potrdi in sprejme se Zapisnik 4. redne seje Sveta DSO Črnomelj z dne 26.02.2018.**

 Ad/3

Predsednica Sveta DSO Črnomelj, ga. Marinka Jankovič je besedo predala direktorici DSO Črnomelj, ga. Valeriji Lekić Poljšak, ki podala razloge za spremembo Hišnega reda DSO Črnomelj:

* Hišni red DSO Črnomelj ni bil spremenjen od leta 2004,
* Požar v letu 2017 je dom opozoril na določene pomanjkljivosti določb obstoječega akta, zato je dodan člen, ki se nanaša na kajenje, varstvo in varovanje ter opredelitev kršitev.

Ga. Zdenka Vrtin prosi za obrazložitev, kako se zagotavlja varnost v sobah, kjer se kadi. Direktorica, ga. Valerija Lekič Poljšak ji obrazloži, da imajo zaposleni glede kajenja po sobah nova navodila, predvsem z vidika večjega izvajanja nadzora ter z vidika sodelovanja s svojci in samimi stanovalci.

Drugih pripomb na predlagani Hišni red ni bilo, zato je zato je predsednica sveta predlagala glasovanje.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja je bil soglasno sprejet

**Sklep:**

**- Svet DSO Črnomelj sprejme Hišni red Doma starejših občanov Črnomelj (izdaja št. 3 z dne 17.12.2018).**

Ad/4

Predsednica Sveta DSO Črnomelj, ga. Marinka Jankovič je besedo predala direktorici DSO Črnomelj, ga. Valeriji Lekić Poljšak, ki podala razloge za spremembo Statuta DSO Črnomelj:

* predlaga spremembo 2. odstavka 74. člena, ki določa, katere splošne akte sprejema direktor doma. Po obstoječem Statutu o splošnih aktih, ki se nanašajo na hišni red ter varnost in varovanje zdravja pri delu ter varstva pred požarom, odloča Svet zavoda.

Ga. Cvetka Aupič se s predlogom strinja in ga podpira.

Drugih pripomb na predlog ni bilo, zato je predsednica sveta predlagala glasovanje.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja je bil soglasno sprejet

**Sklep:**

* **Spremeni se 74. člen (2. odstavek) Statuta DSO Črnomelj z dne 17.10.2016 tako, da navedeni člen glasi**

**»S splošnimi akti se ureja predvsem naslednja vprašanja:**

1. **hišni red,**
2. **organizacija dela**
3. **sistemizacija delovnih mest doma*,***
4. **delo sveta doma,**
5. **delitev sredstev za plače in druge prejemke delavcev,**
6. **finančno poslovanje in računovodstvo,**
7. **popis stvarnega premoženja in sredstev v upravljanju*,***
8. **varstvo osebnih podatkov in varovanje poslovnih tajnosti,**
9. **odnosi doma z javnostjo*,***
10. **zagotavljanje dostopnosti do informacij javnega značaja**
11. **varnost in varovanje zdravja pri delu ter varstvo pred požarom*,***
12. **Poslovnik vodenja kakovosti**
13. **Druga vprašanja v skladu z veljavno zakonodajo in s tem statutom**

**Splošne akte sprejema svet doma, razen aktov iz 1, 2., 3., 7., 8., 9., 10., 11. in 12. točke, ki jih sprejema direktor doma.**

**Splošne akte iz zadnje točke prvega odstavka tega člena sprejemata v skladu z zakonom, izvršilnimi predpisi in s tem statutom svet doma ali direktor.«**

* **Posledično se spremeni tudi 78. člen, ki glasi:**

**»Z dnem začetka veljavnosti tega statuta, preneha veljati in se uporabljati Statut Doma starejših občanov Črnomelj, štev.: 070-4/2016, z dne 17.10.2016.«**

Ad/5

Predsednica Sveta DSO Črnomelj, ga. Marinka Jankovič je besedo predala pomočniku direktorice za finance in investicije, g. Bahor Simonu, ki je predstavil podatke o neizterljivih terjatvah iz naslova oskrbnih stroškov.

Poudari:

* skupni znesek terjatev znaša 3.921,65 €
* v vseh primerih je dom uporabil vse možne vzvode, da bi neplačane zneske izterjal,
* glede na določbe 74. Člena Pravilnika o računovodstvu DSO Črnomelj, se utemeljeni odpisi terjatev odobrijo s strani direktorice zavoda po posameznem kupcu do višine 50% zadnje objavljene povprečne plače, s stani sveta zavoda pa po posameznem kupcu nad 50% višine zadnje objavljene povprečne plače. Zadnja objavljena povprečna plača za september 2018 znaša 1.632,88 € bruto (50% = 816,44 €).
* Vsi primeri so bili predani v obravnavo odvetniku, ki je po preučitvi podal mnenje, da terjatve ne bo možno izterjati, zato predlaga, da se predstavljene terjatve odpišejo.

Predsednica Sveta DSO Črnomelj, ga Marinka Jankovič se zahvali za predstavitev in odpira razpravo. Le-te ni bilo, zato je predlagala glasovanje.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja je bil soglasno sprejet

**Sklep:**

* **Svet DSO Črnomelj soglaša, da se neplačane terjatve iz naslova oskrbnih stroškov do g. GD in g. BB zaradi neizterljivosti odpišejo v skupni višini 3.921,65 EUR.**

Ad/6

Predsednica Sveta DSO Črnomelj, ga. Marinka Jankovič je besedo predala direktorici DSO Črnomelj, ga. Valeriji Lekić Poljšak, ki je člane Sveta DSO Črnomelj informirala o poteku prenove objekta:

* že v letu 2017 je dom objavil razpisno dokumentacijo in po postopku izbral izvajalca za prenovo prostorov, ki je bila načrtovana za 2017, 2018 in 2019.
* v letu 2018 se je adaptacija zaradi požara pričela prej, kot je bilo sprva predvideno, kar se je izkazalo za dobro
* v letu 2019 je za obnovo predvidena B stran 1. nadstropja
* pričakuje se, da bo adaptacija zaradi opreme nekoliko višja glede na pretekla leta
* z deli bi izvajalec pričel že konec januarja in predvideva se, da bo prenova končana najpozneje do konca marca 2019
* Lanskoletna izkušnja glede termina prenove se je izkazala za dobro, zato bi tudi v letu 2019 adaptacijo izvedli v tem času. Investicija bo načrtovana v Planu dela za leto 2019, ki pa v predlaganem času prenove še ne bo potrjen s strani Sveta, saj se plan dela obravnava na seji sveta ob koncu februarja.

Po obrazložitvi direktorice je Svet DSO Črnomelj soglasno sprejel

**Sklep:**

* **Svet DSO Črnomelj verificira in soglaša z načrtovano adaptacijo doma oz. prenovo 1B v letu 2019, ki se bo pričela konec januarja 2019.**

Ad/7 in Ad/8

Ga. Marinka Jankovič , predsednica Sveta DSO Črnomelj, je besedo predala vodji splošno kadrovske službe, ga. Kseniji Pezdirc, ki je, ki je podala obrazložitev glede izplačila dela plače za delovno uspešnost iz naslova prodaje blaga in storitev na trgu. Izpostavi določila Zakona o sistemu plač v javnem sektorju ter Pravilnika o določitvi obsega sredstev za delovno uspešnost iz naslova prodaje blaga in storitev na trgu v javnih zavodih iz pristojnosti Ministrstva za delo, družino in socialne zadeve v povezavi z internim pravilnikom Doma starejših občanov Črnomelj, kateri je bil usklajen z obema sindikalnima organizacijama v domu.

O delu plače za delovno uspešnost iz naslova prodaje blaga in storitev na trgu za zaposlene v plačni skupini »B« (direktorica, namestnica direktorice za področje zdravstvene nege in oskrbe ter pomočnik direktorice za finance in investicije) pa je pristojen organ upravljanja. Predlaga se, da se vsem trem navedenim del plače za delovno uspešnost iz naslova prodaje blaga in storitev na trgu določi višina sredstev po vseh treh alinejah 6. člena Pravilnika za določanje meril in kriterijev o razdelitvi in izplačilu dela plače za delovno uspešnost iz naslova prodaje blaga in storitev na trgu (št. 070-1/2015 z dne 06.12.2017, izdaja 02).

Predsednica Sveta DSO Črnomelj, ga Marinka Jankovič se zahvali na obrazložitvi in odpira razpravo:

* G. Jaka Birkelbach opozori na določbe 7. člena Pravilnika za določanje meril in kriterijev o razdelitvi in izplačilu dela plače za delovno uspešnost iz naslova prodaje blaga in storitev na trgu (št. 070-1/2015 z dne 06.12.2017, izdaja 02), ki navaja »višino sredstev«, kar mogoče ni najbolj ustrezna terminologija, glede na to, da se odloča o odstotkih, navedenih v alinejah iz 6. člena.
	+ Člani Sveta DSO Črnomelj zato predlagajo, da se višina sredstev opredeli na sprejetem sklepu.

Drugih pripomb oz. razprave ni bilo, zato je predsednica Marinka Jankovič prisotne pozvala k glasovanju.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja je bil soglasno sprejet

**s k l e p:**

* **sprejme se način izplačila delovne uspešnosti iz naslova prodaje blaga in storitev na trgu, ki je opredeljena v 4. členu Pravilnika za določanje meril in kriterijev o razdelitvi in izplačilu dela plače za delovno uspešnost iz naslova prodaje blaga in storitev na trgu (št. 070-1/2015 z dne 06.12.2017, izdaja 02), ki je skladna s 1. odstavkom 22k. členom Zakona o sistemu plač v javnem sektorju;**
* **delovna uspešnost iz naslova prodaje blaga in storitev na trgu znaša skladno z veljavnimi predpisi maksimalni znesek dosežene razlike med prihodki in odhodki od prodaje blaga in storitev na trgu in se izplača v mesecu decembru 2018;**
* **v primeru, da se v letnem poročilu ugotovi, da akontativna delovna uspešnost iz naslova za leto 2018 ni bila izplačana v celoti, se ostanek sredstev za ta namen razdeli v letu 2019;**
* **če se po podatkih iz letnega poročila za leto 2018 izkaže, da je bilo akontativno izplačano več sredstev od dovoljenega obsega, se v letu 2019 za preveč izplačani znesek zmanjša obseg sredstev za plačilo delovne uspešnosti iz naslova prodaje blaga in storitev na trgu ;**
* **na podlagi Pravilnika za določanje meril in kriterijev o razdelitvi in izplačilu dela plače za delovno uspešnost iz naslova prodaje blaga in storitev na trgu (št. 070-1/2015 z dne 06.12.2017, izdaja 02) se direktorici, namestnici direktorice za področje zdravstvene nege in oskrbe ter pomočniku direktorice za finance in investicije določi višina sredstev, namenjen izplačilu dela plače za delovno uspešnost iz naslova prodaje blaga in storitev po vseh treh alinejah 6. člena citiranega pravilnika, kar znaša 419,66 €.**

Ad/9

Predsednica Sveta DSO Črnomelj, ga. Marinka Jankovič je besedo predala direktorici DSO Črnomelj, ga. Valeriji Lekić Poljšak, ki je podala utemeljitve za uskladitev cen socialnovarstvenih storitev:

* sklenjeni so dogovori o plačah in drugih stroških dela v javnem sektorju, kot tudi aneksi h kolektivnim pogodbam, ki so bili objavljeni v Uradnem listu RS, št. 80/18;
* zaradi navedenega je resorno ministrstvo domove obvestilo o možnosti uskladitve cen zaradi dviga stroška dela :
	+ poračun regresa za leto 2018,
	+ napredovanje v višji plačni razred z 01.12.2018,
	+ jubilejne nagrade za 40 let dela v javnem sektorju,
	+ spremenjen obračun dodatka za delo z dementnimi,
	+ povišanje izhodiščnih plačnih razredov vseh delovnih mest za 1 plačni razred od 01.01.2019,
	+ dodatno povišanje izhodiščnih plačnih razredov delovnih mest od 26. plačnega razreda od 01.11.2019,
	+ povišanje dodatkov za delo v nočnem, nedeljskem in prazničnem času.

Pomočnik direktorice za finance in investicije, g. Simon Bahor doda, da izračuni stroškov dela na letnem nivoju znašajo povišanje stroškov dela za 7,3%.

Dom je upošteval priporočilo Ministrstva za delo, družino, socialne zadeve in enake možnosti o povišanju cen institucionalnega varstva od 01.01.2019 za 2% , kar znaša povišanje za 0,39 €/dan oz. 0,85/€/dan pri oskrbi IV.

Predsednica Sveta DSO Črnomelj, ga Marinka Jankovič člane povabi k razpravi, katere ni bilo, zato je predlagala glasovanje glede predloga uskladitve cen institucionalnega varstva.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja je bil soglasno sprejet

**ugotovitveni sklep:**

**standardna raven oskrbe od 1. 01.2019 znaša :**

* **oskrba I – dvoposteljna soba 19,69 €/dan - povečanje za 0,39 €/dan**
* **oskrba II – oskrba I, povečana**

**za dodatek za pomoč in postrežbo – nižji 24,49 €/dan - povečanje za 0,39 €/dan**

* **oskrba III/A – oskrba I, povečana**

**za dodatek za pomoč in postrežbo – višji 29,29 €/dan - povečanje za 0,39 €/dan**

* **oskrba III/B – oskrba I, povečana za**

**dodatek za pomoč in postrežbo – za najtežje 33,46 €/dan - povečanje za 0,39 €/dan**

* **oskrba IV 31,85 €/dan - povečanje za 0,85 €/dan**

**Skladno s ceno najnižje oskrbe se uskladita nadstandard in podstandard.**

**Cena za dnevno varstvo se uskladi skladno s standardno ravnijo oskrbe.**

Ad/10

Predsednica Sveta DSO Črnomelj, ga. Marinka Jankovič je besedo predala direktorici Doma starejših občanov Črnomelj, ga. Valeriji Lekić Poljšak, ki je izpostavila:

* poslovanje: kljub vsem nevšečnostim v zvezi s požarom in točo, bo dom v letu 2018 posloval pozitivno;
* požar 2017: skupna škoda, povzročena v požaru konec leta 2017 je znašala 148.660 €, zavarovalnica je priznala škodo v višini 121.000 €, razliko pa je iz interventnih sredstev pokrilo Ministrstvo za delo, družino, socialne zadeve in enake možnosti;
* neurje 2018: v junijskem neurju s točo je nastala škoda v višini 350.000 €, kjer je bila v celiti poškodovana streha objekta, razbita so bila vsa strešna okna, posledično je zaradi vode nastala škoda na opremi, uničene so bile zunanje enote klimatskih naprav ter kolektorji. Ravno v času neurja se je v domu izvajalo tridnevno usposabljanje z naslovom »Več in še več o demenci«, ki ga je organizirala Socialna zbornica Slovenije, tako da je vsem udeležencem neurje s točo poškodovalo tudi osebne avtomobile. Kljub temu, da so tudi sami utrpeli škodo na svoji lastnini, so udeleženci in zaposleni nudili pomoč našim stanovalcem in poskrbeli za začasne selitve. Škoda je v glavnem sanirana, največji zalogaj je bila streha, katero je bilo potrebno v celoti zamenjati. Akontacijo zavarovalnine je dom prejel, kar je zadoščalo za strošek zamenjave strehe. Razbitih je bilo vseh 54 kolektorjev, ki pa niso bili nadomeščeni z novimi, saj je v pripravi projekt prenove kotlovnice. Tudi poškodovanih klim nismo zamenjali.
* Kadrovanje: ugotavlja se težava pri iskanju kadra. Trenutno izvajamo program usposabljanja na delovnem mestu za štiri brezposelne osebe, od katerih bi želeli dve zaposliti, če bosta usposabljanje uspešno končali in bili ocenjeni za primerni. V letošnjem letu smo tudi trem osebam omogočili izvajanje pripravništva za poklic bolničar negovalec.
* Javna dela 2019: v letu 2019 dom ne bo izvajal program javnih del. Občina Črnomelj ni izkazala interesa po delnem financiranju programa.
* Tožba ZZZS: tožba je v teku. Nanaša se na nezagotavljanje sredstev za zdravstvene delavce, katerim se je zaradi povišanja uvrstitve plačnega razreda delovnega mesta, povišala plača v sredini leta 2017.
* Demenci prijazna točka: dne 08.01.2019 bo v domu otvoritev Demenci prijazne točke, ki bo prva takšna v občini Črnomelj. Osebam z demenco, njihovim svojcem in vsem ostalim bodo tu na voljo najpomembnejše informacije o demenci, kako prepoznati prve znake, kako komunicirati z osebo z demenco in kam jih usmeriti po nadaljnjo pomoč. Direktorica člane sveta že ob tej priliki vljudno povabi na dogodek, uradno povabilo pa bodo prejeli po pošti.

Drugih razprav in pripomb na seji ni bilo.

Seja sveta je bila končana ob 17.00 uri.

 Zapisnikar: Predsednica sveta:

Ksenija Pezdirc Marinka Jankovič